Požiadavka na farbu vonkajšej povrchovej úpravy súvisí s pohltivosťou slnečného žiarenia vonkajšieho povrchu v závislosti od farebného odtieňa. Vo všeobecnosti platí, že čím je farebný odtieň povrchu tmavší tým viac narastá teplota povrchu. Tmavšie odtiene spôsobujú väčšie zohriatie povrchu. Dochádza k väčším dĺžkovým a objemovým zmenám vonkajších povrchových vrstiev vplyvom rozdielu teplôt. V posledných piatich rokoch sa uviedli na trh tzv. studené pigmenty umožňujúce inovácie v oblasti povrchových úprav. Tieto sa zakladajú na vlastnostiach pigmentov, ktoré sú schopné vo zvýšenej miere odrážať tepelnú zložku slnečného žiarenia. V praxi to znamená, že dochádza k menšiemu teplotnému namáhaniu oslnených plôch obvodového plášťa tmavších farieb povrchu.